**PRT-Forest** on suomalainen perheyhtiöryhmä, joka toimii rakentajien tarpeisiin suunnatun puunjalostusteollisuuden aloilla valmistalovalmistuksesta kalusteteollisuuteen. Konserni juontaa juurensa vuonna 1967 perustettuun Pyhännän Rakennustuote Oy:hyn. PRT-Forestin kuluttajille suunnattuja tuotemerkkejä ovat Jukka-talot (valmistajana Jukkatalo Oy, Pyhäntä) sekä Piklas-ikkunat ja -ovet (Piklas Oy, Pyhäntä). Rakentamisen ammattilaisille konserni tarjoaa puurakenteisia PRT-Pro-seinä- ja tilaelementtejä (Pyhännän Rakennustuote Oy),liimapuuta (ent. PRT-Lami Oy) ja sahatavaraa (PRT-Wood Oy).

Yritysrakenne
-------------

Aiemmin konserniin kuului myös Vieremällä sijainnut Jokeri Talot Oy, joka lopetettiin vuonna 2013, vuonna 2016 Stora Ensolta ostettu Hartolan tilaelementtitehdas, joka myytiin vuonna 2018 Lehto Groupille, Mellano Oy joka myytiin sen toimivalle johdolle, Lappli-talot jonka toiminta lakkautettiin vuonna 2020 ja Kontio-hirsitalot (Kontiotuote Oy, Pudasjärvi) joka eriytettiin vuonna 2022 erilliseksi konserniksi ja nykyään Kontiotuotteella on Sydänmetsän perheen lisäksi omistajina Rönnin suku ja Ilmarinen.

Lisäksi Pyhännän sahalaitos on lakkautettu ja tällä hetkellä PRT-Woodin toiminta keskittyy lämmöntuotantoon. Nykyään sahalaitoksen omistaa FM Timber Oy ja tuotannosta vastaa Pyhännän Puujalostus Oy.

Suurimmillaan PRT-Forest-konserni työllisti lähes tuhat ihmistä vuonna 2007, vuonna 2017 henkilöstömäärä oli 707. Konserni on tehnyt 2010-luvulla enimmäkseen tappiollisia tilinpäätöksiä, mikä on johtunut muun muassa sahateollisuuden huonosta kannattavuudesta ja epäonnistuneesta investoinnista Hartolan elementtitehtaaseen. Vuonna 2017 liikevaihdosta 36 prosenttia tuli hirsitaloista, 23 prosenttia puutaloista, 17 prosenttia valmistaloista, 9 prosenttia ikkunoista ja ovista, 8 prosenttia sahatoiminnasta ja 7 prosenttia kalusteista.

Historiaa
---------

Pyhännän Rakennustuote Oy:n perusti vuonna 1967 Pyhännän kunnan teollistamislautakunta, tavoitteenaan luoda teollisuutta väestökadosta kärsivään pieneen maaseutukuntaan. Toimitusjohtajaksi ja toiminnan käynnistäjäksi tuli vuonna 1968 Veijo Sydänmetsä, joka sittemmin osti yrityksen itselleen. Ensimmäisiä tuotteita olivat elementtirakenteiset kesämökit, sitten työmaaparakit ja vuodesta 1972 puurakenteiset pientalot, joiden menestyksen ansiosta mökki- ja parakkituotannosta voitiin luopua 1974. Loma-asuntoihin yritys palasi vuonna 1982 ostaessaan hirsimökkejä tekevän Kontiotuotteen. 1990-luvun alkupuolella konserniin liitettiin kalustevalmistaja Mellano ja Lappli-Talot. Vuosina 1975–1981 konserniin kuului myös Pyhännän Einestukku Oy, joka myytiin Pauligille ja tunnetaan nyt nimellä Maustaja. Vuonna 1998 taloteollisuus ja sahateollisuus eriytettiin omiksi yhtiöikseen Pyhännän Rakennustuote Oy ja PRT-Wood Oy. Holdingyhtiön nimeksi otettiin PRT-Forest Oy.

Paljolti PRT-Forest-konserniin kuuluvien ja kuuluneiden yhtiöiden ansiosta Pyhännästä on tullut Suomen teollistunein kunta, jossa yli puolet kuntalaisista saa elantonsa teollisuudesta.

Lähteet
-------

1. 1 2 3 4 5 6 7 8  *Vuosikertomus 2017*. PRT-Forest Oy, 2018. Teoksen verkkoversio (PDF) (viitattu 4.6.2018).  (Arkistoitu – Internet Archive)
2. ↑  Konsernirakenne PRT-Forest.  Arkistoitu 18.8.2018. Viitattu 19.6.2018.
3. ↑  Pyhännän Rakennustuote. CLT:n potentiaali PRT Oy:n näkökulmasta (PDF) Pyhännän Rakennustuote Oy.  Arkistoitu 20.8.2016. Viitattu 19.6.2018.
4. ↑  Eskanen, Jukka: Tappion tekemiseen kyllästynyt talotehdas sulkee ovensa *Yle Uutiset*.  26.6.2013. Viitattu 19.6.2018.
5. ↑  Pyhännän Rakennustuote vahvistuu *Projektiuutiset*.  6.1.2016.
6. ↑  Junnonaho, Sari: Pyhännän Rakennustuote myi Hartolan tehtaan – 75 työntekijää Lehto Group Oy:n palvelukseen *Siikajokilaakso*.  8.3.2018.  Arkistoitu 19.6.2018. Viitattu 19.6.2018.
7. ↑  Lapinlahdella toimiva Mellano vaihtoi omistajaa *Yle.fi*.  1.10.2019. Viitattu 8.1.2020.
8. ↑  Lappli-Talot lopettaa toimintansa Tornion Laivaniemessä *yle.fi*.  9.12.2020. Viitattu 9.11.2022.
9. ↑  Hirsitalojen kysyntä romahti – Markkinajohtaja Kontiolta karu ennuste *Talouselämä*.  1.3.2023. Viitattu 29.8.2023.
10. ↑  PRT-Forest jakautuu – Kontiotuotteesta muodostetaan oma konserninsa *sttinfo.fi*.  29.4.2022. Viitattu 29.8.2023.
11. ↑  Höyläämön käynnistäjillä näytön paikka –  kapasiteettia löytyy sahatavaran jalostamiseen *siikajokilaakso.fi*.  9.5.2019. Viitattu 8.1.2020.
12. ↑  PRT-Wood sai päätökseen yt-neuvottelut Pyhännällä *radiopooki.fi*.  25.10.2016. Viitattu 8.1.2020.
13. ↑  FM Timber -kon­ser­ni hankkii omis­tuk­seen­sa sahan Py­hän­näl­lä – aikoo tuplata tuo­tan­non *Kaleva*.  16.12.2021. Viitattu 9.11.2022.
14. ↑  Teollisuusneuvos Veijo Sydänmetsä: Yritys muuttuu – arvot säilyvät PRT-Forest Oy.  Arkistoitu 7.6.2010. Viitattu 19.6.2018.
15. ↑  Kuntalehti selvitti: Mitkä kunnat ovat vain yhden työnantajan ja toimialan varassa? *Kuntalehti*.  26.1.2018. Viitattu 20.6.2018.